Dăncilă se întâlnește cu Ursula von der Leyen pentru a o convinge să accepte una dintre cele două controversate propuneri de comisar european – Rovana Plumb sau Dan Nica

Premierul Viorica Dăncilă se întâlnește azi la Bruxelles, de la ora 10.00, cu președintele desemnat al Comisiei Europene, Ursula von der Leyen, potrivit unui comunicat al guvernului. Dăncilă va discuta despre cele două controversate propuneri pe care le-a făcut pentru postul de comisar european cuvenit României – Rovana Plumb și Dan Nica.

Cei doi candidați trimiși de premierul Dăncilă pentru postul de comisar european au probleme mari de integritate.

Astfel, în octombrie 2017, Rovana Plumb a scăpat de ancheta din dosarul Belina după ce colegii ei din Camera Deputaţilor au respins cererea DNA de avizare a urmăririi penale. Ea le-a mulțumit deputaţilor că au apărat „principiile statului de drept”.

În calitatea de ministru de interne, Dan Nica a fost vizat de dosarul EADS, deschis de DNA, dar a scăpat de acuzații, alături de toți ceilalți foști miniștri de Interne implicați, după ce procurorii anticorupție au clasat dosarul. De asemenea, Nica a fost urmărit penal de DNA și în dosarul Microsoft, fiind acuzat de abuz în serviciu, infracțiune care ar fi fost comisă în perioada 2000 – 2004. Din cauza tergiversării anchetei însă, faptele s-au prescris, iar Nica a scăpat și de acest al doilea dosar.

Foto: Viorica Dăncilă. Sursa: Inquam Photos / Octav Ganea